  Туспуктэм: Максим Александров Анжелика Тихонова корреспондент 1-тӥ гудырикошконэ Удмуртиын тазалыкез кыдатонъя «Лесная сказка» карсьӧр огъетын «Страна Героев» ожгар-истори лагерьлэн нырысетӥ сменаез кутскиз. Со сярысь элькунысь дышетонъя но тодосъя министерстволэн пресс-службаез ивортӥз. Удмуртия Россиысь вить улосвылъёс пӧлысь одӥгез луиз, кытын сыӵе лагерь усьтӥськиз. Со сяна, сменаос Киров, Самара улосвылъёсын, Татарстанын но Мордовиын ужзэс мытӥзы. Соосты «Культура» йӧскалык ӵектос улсын Россиысь ожгар-истори огазеяськем радъяз. Вить улосвылъёсын сменаосы 12-17 аресъем 5 сюрс дышетскисьёс пыриськозы. Пиналъёсты Россилэн ожгар историеныз тодматозы, мерлыко ӵектосъёс бордын ужаны, картаен вырыны, походъёсы ветлыны но статьяос гожъяны дышетозы. Удмуртиын «Страна Героев» лагерьлэн кык сменаез луоз – 1-14 гудырикошконэ но 17-30 гудырикошконэ. Отчы оглом 1 сюрс пиналъёс пыриськозы. Соос шутэтскем сяна, тодон-валан люкалозы, со сяна, тазалыксэс кыдатозы, спортъя дасяськемзэс юнматозы. Пусъём, «Страна Героев» ожгар-истори лагерьёс 2019-тӥ арысен радъясько. Куинь ар ӵоже 13 лагерьёс ужазы ни. Отчы быдэс кунысь 14 сюрс 200 быгатонлыко дышетскисьёс, суворовецъёс, кадетъёс, юнармеецъёс пыриськизы. Сменаосты выжыослэсь истори но лулчеберет герӟетъёссэс юнматон, нылпиослэсь Россилэн историеныз тунсыкъяськонзэс будэтон, выль тодон-валан сётон понна ортчыто. Отчы портфолиосъя конкурсын но мотивационной эссе гожтонын висъяськем пиналъёс сюро. Пыриськон дунтэк. Тодэ вайытом, Удмуртиын «Шундыкар» лагере куриськонъёсты кутон азьланьтӥське. Тегъёс: Удмуртия Ижкар нылпиос Дышетон  